चानक उसी अपने जन्मस्थान-महानगरी कलकत्ता-दा चेता उठी आया। कलकत्तै कन्नै यतीन गी बड़ा प्रेम ऐ। कलकत्ता सन्सारे दे सारे नगरैं शा नोखा ऐ। दिने दी लोऽ, ते रातीं दे न्हेरे दा उत्थै˙ किन्ना प्रभाव ऐ? दिनैं बी उत्थै लोऽ लबदी ऐ। रातीं रस्ते लोई कन्नैं झलमल करदे न। मनुक्खे दे तापे दिएं लट-लट बलदिएं अक्खीं अग्गैं, रातीं दा न्हेरा,कुसै बेबसै साहीं अक्खी टड्डी खड़ोता दिखदा रौंह्दा ऐ। हर इक मोड़ै उप्पर खड़ोते दे पैह्रेदार अपनी जगदिएं अक्खीं कन्नैं जियां आला देआ करदे होन--’अस जागा करने आं।’ खोज-केन्द्रैं च बिज्ञानक त्रिक्खी नज़रैं कन्नैं अपनी खोजै आली चीजै गी दिक्खा करदे न। चलदी मशीना दे डंडे गी पकड़ियै खड़ोते दा मशीन-मैन-ते मशीन चला करदी ऐ। पानिए गी छोलदा चली जा करदा ऐ ज्हाज, लैनैं उप्पर चला करदी ऐ गड्डी, इक बक्खिआ होआ करदी ऐ सेटिंग। रस्तै उप्परा मोटरां घूं करदिआं जा करदिआं न। बिच्चें-बिच्चें इक रोआंऽ-जन खडेरदी घोड़े दे सुम्बें दी टप-टप सुनोचा करदी ऐ। शैह्र-महानगर चला करदा ऐ। ओदे चलनै च कुतै खड़ोत नेईं। इस औनै-जानै, त्रोड़-भज्जै कन्नै, ते हासै-रोनै च कदें नित्त ओदे नमें रूप दे दर्शन हुंदे न। उसदे मोहांदरै दी इक न्हेरी बक्खी बी ऐ, बा छुड़ो उसी।